Západná konferencia (NHL)

Západná konferencia je jednou z dvoch konferencií v NHL. Sú v nej zastúpené hokejové kluby zo západných a stredných oblastí Kanady a Spojených štátov.

Dejiny konferencie 
V minulosti bola známa ako Campbellova konferencia (Clarence Campbell Conference), ktorá vznikla v roku 1974, keď NHL rozdelila svoje kluby do dvoch konferencií a štyroch divízií. Keďže nové konferencie a divízie neboli rozdelené podľa svojej geografickej polohy, boli tieto z ich názvov vypustené. Konferencie a divízie sa opäť menili v roku 1981 a to podľa geografickej polohy klubov, no ich názvy ostali zachované. V Campbellovej konferencii sa ocitla väčšina klubov NHL, hrajúcich v západnej časti Severnej Ameriky. Mená konferencií a divízií sa menili v roku 1993 a to podľa svojej geografickej polohy. Nový komisár NHL Gary Bettman ich zmenil, aby pomohol lepšie pochopiť hru ľuďom, čo sa o hokej veľmi nezaujímali. Taký istý štýl rozdelenia svojich konferencií a divízií používa aj basketbalová NBA, liga amerického futbalu NFL a bejzbalová MLB. No tento krok nahneval starších a konzervatívnych hokejových fanúšikov, ktorým sa zdalo, že táto zmena vymazáva dlhú históriu NHL. V tomto kontexte je pohár Clarence S. Campbell Bowl, ktorý sa udeľuje víťazovi Západnej konferencie, chápaný ako spojenie s dávnymi koreňmi ligy.

Divízie Západnej konferencie 
Pred prerozdelením v roku 1993 pozostávala Campbellova konferencia z Norrisovej a Smytheovej divízie. V súčasnosti má Západná konferencia 15 klubov v troch divíziách. Sú to:

Centrálna divízia 
 Chicago Blackhawks
 Columbus Blue Jackets
 Detroit Red Wings
 Nashville Predators
 St. Louis Blues

Severozápadná divízia 
 Calgary Flames
 Colorado Avalanche
 Edmonton Oilers
 Minnesota Wild
 Vancouver Canucks

Pacifická divízia 
 Anaheim Ducks
 Dallas Stars
 Los Angeles Kings
 Phoenix Coyotes
 San José Sharks

Víťazi Stanley Cupu, hrajúci v Západnej konferencii 
 1974-75 - Philadelphia Flyers †
 1979-80 - New York Islanders †
 1980-81 - New York Islanders †
 1983-84 - Edmonton Oilers
 1984-85 - Edmonton Oilers
 1986-87 - Edmonton Oilers
 1987-88 - Edmonton Oilers
 1988-89 - Calgary Flames
 1989-90 - Edmonton Oilers
 1995-96 - Colorado Avalanche
 1996-97 - Detroit Red Wings
 1997-98 - Detroit Red Wings
 1998-99 - Dallas Stars
 2000-01 - Colorado Avalanche
 2001-02 - Detroit Red Wings
 2006-07 - Anaheim Ducks

† - Philadelphia Flyers a New York Islanders už nie sú členmi Západnej (Campbellovej) konferencie. Pred začiatkom sezóny 1981-82 sa presunuli do Východnej (Prince of Wales) konferencie.

National Hockey League